Tove Videbæk (KD), 2004-04-29:
Kristendemokraterne er meget positive over for intentionerne i det her forslag, det kan man jo ikke andet end være.
allerede under graviditeten ved vi jo er alfa og omega for at sikre fosterets sundhed og helbred.
Vi er ikke så helt sikre på, om vi skal låse os fast på den her model, for der er jo en række andre metoder, som allerede er i sving.
Der er også overlæge May Olofsson på Familieambulatoriet, som er en specialafdeling, der arbejder med gravide rusmiddelbrugere og deres børn, frem til børnene når skolealderen.
Hun har siden 1978 arbejdet klinisk og forskningsmæssigt med børn født af rusmiddelafhængige mødre og har gennemført flere forskningsprojekter og udviklingsarbejder inden for området.
May Olofsson har udviklet en tværfaglig, tværsektoriel interventionsmodel til forebyggelse af udviklingsskader hos børn født af mødre med rusmiddelbrug i svangerskabet.
Denne model, som også har været nævnt før her i debatten, burde vi egentlig gøre noget mere for at styrke og få udbredt.
May Olofsson har i flere omgange efterlyst en mulighed
for direkte at tilbageholde gravide rusmiddelbrugere, som man gør eller kan i Norge og Sverige.
Hun siger i sin nylig udkomne bog, at af hensyn til børnenes liv og førlighed er der et klart behov for, at det i helt særlige tilfælde skal være muligt at gribe til tvangstilbageholdelse af gravide.
I Danmark indførte vi jo pr. 1. januar 2001 en skærpet underretningspligt for professionelle vedrørende gravide med rusmiddelafhængighed.
Tidligere gjaldt den skærpede underretningspligt kun børn, som er født.
Loven er et skridt på vejen, men er naturligvis langtfra tilstrækkelig.
Loven gør det muligt at sikre en tidligere hjælp og støtte til familierne under graviditeten, men kun i det omfang familien kan motiveres til at modtage støtte og behandling og kan profitere af det.
Der er fortsat ikke mulighed for at stille krav eller iværksætte foranstaltninger uden samtykke, før efter at barnet er født.
May Olofsson siger hertil, at der er behov for at have
en lovgivning, som sikrer det ufødte barn ret til en normal udvikling og omsorg i tilfælde, hvor barnets liv og udvikling er alvorligt truet.
Det er nødvendigt at have mulighed for tvangsforanstaltninger, som man har det, når det gælder fødte børn.
Hun siger også, at det ud fra alle betragtninger er et uacceptabelt problem, at børn skal betale med deres liv og førlighed for forældrenes ret til at opfylde egne kortsigtede behov før fødslen.
I FN's konvention om barnets rettigheder står der, at barnet som følge af sin fysiske og psykiske umodenhed har behov for særlig beskyttelse og omsorg, herunder passende juridisk beskyttelse både før og efter fødslen.
I FN's børnekonvention er der således også indeholdt, at børn skal beskyttes før fødslen.
Jeg er enig med forslagsstillerne i, at den gravide stofmisbruger er blandt de allermest udsatte af de udsatte, og derfor skal vi gøre alt for at hjælpe, forsøge at overtale til behandling osv., det er klart, at det er langt det bedste.
Men der kan være ganske enkelte tilfælde over et år, i Norge har det f.eks. været 6-7 tilfælde om året, hvor man har været nødt til at tvangstilbageholde.
May Olofsson, som er den danske ekspert på det her område, efterlyser, at der er mulighed for dette også i Danmark for børnenes skyld.
Hun siger, at mødrene jo selv er ulykkelige over, at børnene bliver skadet både fysisk og psykisk, og derfor gavner man både moderen og barnet med disse ting.
Som sagt, Kristendemokraterne er meget positive over for intentionerne i forslaget.